Mali test tolerancije proveli smo na zagrebačkom Jarunu. Naša novinarka Dalila Turk odjenula je kontroverzni burkini i doznala izaziva li taj odjevni predmet muslimanki takvu kontroverziju na hrvatskim plažama kao na onim francuskim

Jezive snimke s francuskih plaža. Policija prisilno skida burkini sa žene koja se poželja rashladiti u moru na vruć ljetni dan. Taj tradicionalni vjerski odjevni predmet prekriva sve osim lica, stopala i dlanova. I otkriva vjeru - vjeru u Alaha.

Šok i nevjerica i na zagrebačkom Jarunu. Kontroverzni burkini u neposrednoj blizini kupača.

Sadržaj se nastavlja...

Znatiželjne poglede ne možemo izbjeći, no usprkos znatiželji i predrasudama o Hrvatima, na koje su nas neki upozoravali prije ovog snimanja, ovaj odjevni predmet neuobičajen za naše podneblje, nije izazvao strah niti pogrdne komentare.

"Prvi puta to vidim u životu, bilo mi je malo neobično. Ali, zašto bi me bilo strah, ljudi svakako dolaze na plažu", rekao je jedan kupač.

Ipak na adresu našeg snimatelja stigle su kritike.

"Ja sam negodovala zato što su vas snimali zapravo. To mi nije baš lijepo. Rekla sam suprugu, vani to ne bi, npr. u Njemačkoj, nikome smetalo. U redu je da svatko bude na plaži ili bilo gdje u čemu želi, nije bitno", tvrdi kupačica.

Ipak, nošenje burkinija u Francuskoj veliki je problem. Postoji inicijativa kojom se zakonski želi prisiliti muslimanke da skinu svoja vjerska obilježja. Zagrebački kupači pokazali da su veći ljudi od Francuza koji se kunu u demokraciju i slobodu.

Kažu stariji i mudriji da su u strahu velike oči. Trenutačna situacija oko terorizmom neinformirane ljude tjera da sve muslimane trpaju u isti koš, pa je strah sve prisutniji. Među Europljanima se stvorila globalna panika. A trebali bi znati - nošenje burkinija stvar je religijske kulture muslimana.

"Svaka religiozna osoba u islamu bi trebala nositi, pokrivati svoje lice, ruke i noge, ali normalno da je to njezina slobodna volja", pojasnio je Mustafa Alajbegović, direktor arapskog centra .

A nama Hrvatima prišivaju se etikete netolerantnih nacionalista. Ovaj slučaj s plaže zagrebačkog Jaruna pokazao je baš suprotno.